CKลั่นผู้นำอาเซียน
บริษัทพร้อมรับก่อสร้างทุกชิ้นทุกประเทศ.
6 ก.พ. 2556

บริษัทพร้อมรับก่อสร้างทุกชิ้นทุกประเทศ.
งานล้นมืออีก5ปีหนุนรายได้นิวไฮ.ช.การช่าง ปักหมุดยุทธศาสตร์ “ขอเป็นผู้รับเหมาของภูมิภาคนี้” 
นายปลิว ตรีวิศวเวทย์ ในฐานะ ประธานกรรมการบริหาร บริษัท ช.การช่าง (CK) ประกาศยุทธศาสตร์การทำธุรกิจของ ช.การช่าง ขอเป็นผู้รับเหมาในภูมิภาคนี้ (Regional Player) หลังจากสะสางโครงสร้างหนี้ทางการเงินจนมีความแข็งแกร่ง ด้วยการตัดขายหุ้นในบริษัท น้ำประปาไทย (TTW) จำนวน 11% โยกให้กับบริษัท ทางด่วนกรุงเทพ (BECL) บริษัทลูกเข้ามารับได้เงิน 3,300 ล้านบาท นำเงินไปชำระหนี้บางส่วน จะทำให้มูลหนี้ลดลงจากเดิมที่มีอยู่ 2.08 หมื่นล้านบาท 
ขณะเดียวกันได้ปรับวิธีการบันทึกมูลค่าการถือครองหุ้น TTW จากเดิมตีราคาทุน 2.49 บาท/หุ้น ให้เป็นไปตามราคาตลาด (มาร์กทูมาร์เก็ต) ซึ่งปัจจุบันอยู่ที่ 10.70 บาท ทำให้ส่วนของผู้ถือหุ้นปรับเพิ่มจาก 7,900 ล้านบาท เป็น 1.4 หมื่นล้านบาท และอัตราหนี้สินต่อทุน (ดีอี) ดูดีขึ้น จาก 2.64 เท่า ลงมาเหลือ 1.33 เท่า ด้วยฐานะการเงินที่ดี ก็ส่งผลให้ต้นทุนในการออกหุ้นกู้ และการกู้เงินดีขึ้น 
“โดยปกติ การลงทุนทำโครงการ หากต้องการทุน 1 ส่วน กู้ได้ 3 ส่วน แต่เมื่อเราลดดีอีลงเหลือ 1.33 เท่า ทำให้วงเงินกู้เพิ่ม 3 เท่า ขณะที่ดอกเบี้ยถูก ช่วยเพิ่มขีดความสามารถในการรับโครงการขนาดใหญ่ ตามนโยบายจะคงอัตราดีอีให้อยู่ในระดับต่ำ ไม่ควรเกิน 2 เท่า” นายปลิว กล่าว
นอกจากนี้ ช.การช่าง ยังได้เตรียมความพร้อมด้านแรงงานที่มีกว่า 7,000-8,000 คน และยังไม่รวมกับแรงงานจากซับคอนแทรกต์ ซึ่งสามารถเพิ่มได้อีกเท่าตัว การปรับปรุงงานด้านวิศวกรรม การใช้เครื่องมือเครื่องจักรเข้ามาช่วย ทำให้บริษัทมีความพร้อมในการรับงานทั้งในประเทศ ต่างประเทศในกลุ่มอาเซียน และนอกกลุ่มอาเซียน
“ณ วันนี้ ช.การช่าง ยิ่งมีความพร้อมในการรับงานทั้งหมด ไม่ว่าจะเป็นระบบขนส่งมวลชน ระบบจัดการน้ำ ในส่วนของระบบจัดการน้ำ เข้าไปประมูลในทุกชุดแผนงาน (โมดุล) ร่วมกับพันธมิตรจากต่างประเทศ ภายใต้ชื่อทีมไทยแลนด์”
ปัจจุบัน ช.การช่าง มีงานในมือ 1.2 แสนล้านบาท เตรียมเซ็นสัญญารับงานอีกประมาณ 3 หมื่นล้านบาท ด้วยศักยภาพที่มีอยู่สามารถรับงานได้อีก 3-4 หมื่นล้านบาท และเชื่อว่ามูลค่างานในมือจะอยู่ในระดับสูงไปอีกหลายปี 
ในสายตาของ “ปลิว” ประเมินว่า งานรับเหมาขนาดใหญ่จะมีเข้ามาอย่างไม่ขาดสายอย่างน้อย 5 ปี ส่วนวัสดุก่อสร้าง เช่น ปูนซีเมนต์ เหล็กเส้น ราคาอาจมีการปรับเพิ่มขึ้นบ้าง แต่เชื่อว่ากำลังการผลิตน่าจะเพียงพอในระยะ 5 ปีจากนี้ไป และจะไม่ส่งผลกระทบต่อต้นทุน 
ทั้งนี้ คาดว่าปี 2556 นี้ สามารถรักษาอัตรากำไรขั้นต้นในระดับ 8-10% ได้ สูงกว่าปีที่ผ่านมาเล็กน้อย ซึ่งอยู่ที่ 89% สำหรับแง่ของรายได้ปี 2556 นี้ คาดว่าจะอยู่ที่ระดับ 2.5 หมื่นล้านบาท เติบโตไม่น้อยกว่า 15% จากปีที่ผ่านมามีรายได้ 1.8 หมื่นล้านบาท และในปี 2557 รายได้น่าจะทำสถิติสูงสุด (เบรกไฮ) จากในอดีตเมื่อกว่า 10 ปีที่ผ่านมา หรือก่อนวิกฤตเศรษฐกิจ เคยสร้างรายได้สูงถึง 2.62.7 หมื่นล้านบาท